DECRETO 74/1997, do 10 de abril, polo que se crea na Subdirección Xeral de Inspección Sanitaria da Consellería de Sanidade e Servicios Sociais o Servicio Xurídico de Inspección Sanitaria.
CONSELLERÍA DE SANIDADE E SERVICIOS SOCIAIS — I. DISPOSICIÓNS XERAIS — 21/04/1997

A actual estructura da Consellería de Sanidade e Servicios Sociais establécese no Decreto 63/1996, do 15 de febreiro (DOG nº 41, 27 de febreiro de 1996). Segundo o seu artigo 4.3º, para o exercicio das súas competencias, a secretaría xeral conta coa vicesecretaría xeral, a Subdirección Xeral de Réxime Administrativo, a Inspección Sanitaria, a Subdirección Xeral de Atención Sociosanitaria e, integrada organicamente nela, a Asesoría Xurídica e a Intervención Delegada.
O artigo 7 deste decreto configura a Inspección Sanitaria como unha unidade, con rango de subdirección xeral, á que lle corresponde o exercicio das actuacións relativas á inspección de tódolos centros, servicios e establecementos sanitarios civís públicos e privados que desempeñen a súa actividade no ámbito da Comunidade Autónoma, así como, neste contexto, a validación das súas actividades, con especial atención ás prestacións do sistema sanitario público.
O Decreto 126/1992, do 14 de maio, sobre adecuación de funcións da Inspección de Servicios Sanitarios da Comunidade Autónoma de Galicia determina os niveis nos que se estructura a Inspección de Servicios Sanitarios e concreta as distintas funcións da Inspección de Servicios Sanitarios da Comunidade Autónoma de Galicia.
A diversidade de funcións desempeñadas pola Inspección Sanitaria, e a necesidade de resolver coa debida premura as diferentes actividades e tarefas que ten encomendadas fan aconsellable a creación dun servicio xurídico dependente desta subdirección xeral, ó que correspondería o apoio e asistencia á Inspección Sanitaria en cuestións legais e a xestión, coordinación e seguimento das actuacións xurídico-administrativas na inspección.
Polo tanto, en virtude do disposto na Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 22 de outubro, por proposta do conselleiro de Sanidade e Servicios Sociais e cos informes previos das consellerías da Presidencia e Administración Pública e de Economía e Facenda e logo de deliberación do Consello da Xunta de Galicia na súa reunión do día dez de abril de mil novecentos noventa e sete,
RESOLVO:
Artigo único.
Primeiro.-Créase na Inspección Sanitaria, dependente da Consellería de Sanidade e Servicios Sociais, o Servicio Xurídico de Inspección Sanitaria adscrito á dita subdirección xeral.
Segundo.-As funcións que se van desenvolver por este Servicio Xurídico son as seguintes:
-A xestión, coordinación e seguimento das actuacións xurídico-administrativas na Inspección, así como daqueles outros asuntos xerais que lle sexan encomendados polo seu titular e a elaboración de informes ou dictames e convenios relacionados coas ditas funcións.
-A coordinación da tramitación de procedementos disciplinarios a persoal facultativo e procedementos sancionadores a establecementos farmacéuticos, así como elaboración de informes e propostas de resolución en relación con eles.
-Informes e propostas de sancións relativos a medidas cautelares derivadas das infraccións á normativa vixente en materia de autorización de apertura e posta en funcionamento de centros, servicios e establecementos sanitarios.
-Apoio e asistencia á Inspección Sanitaria en materia de estudios, dictames, elaboración de proxectos e informes sobre textos legais.
Disposicións derradeiras
Primeira.-Facúltase o conselleiro de Sanidade e Servicios Sociais para dictar cantas disposicións sexan necesarias para o desenvolvemento deste decreto.
Segunda.-Este decreto entrará en vigor o día seguinte ó da súa publicación no DOG.
Santiago de Compostela, dez de abril de mil novecentos noventa e sete.
Manuel Fraga Iribarne
Presidente
José María Hernández Cochón
Conselleiro de Sanidade e Servicios Sociais
3009